తాజావార్తలు
కోర్టు ధిక్కరణ కేసులో అనిల్‌ అంబానీకి చుక్కెదురు
న్యూదిల్లీ: కోర్టు ధిక్కరణ కేసులో అడాగ్‌ గ్రూప్‌ ఛైర్మన్‌ అనిల్‌ అంబానీకి సుప్రీం కోర్టులో చుక్కెదురైంది. ఆయన్ను దోషిగా కోర్టు తేల్చింది. ఎరిక్సన్‌కు నాలుగు వారాల్లోపు రూ.453 కోట్లు చెల్లించాలని, లేకపోతే మూడు నెలలు జైలు శిక్ష తప్పదని తీర్పులో పేర్కొంది. న్యాయమూర్తులు జస్టిస్‌ ఆర్‌.ఎఫ్‌.నారీమన్‌, జస్టిస్‌ వినీత్‌ సహరన్‌లతో కూడిన ధర్మాసనం ఈ మేరకు తీర్పును వెలువరించింది. దీంతోపాటు అనిల్‌ అంబానీ, రిలయన్స్‌ టెలికాం ఛైర్మన్‌ సతీష్‌ సేత్‌, రిలయన్స్‌ ఇన్ఫ్రాటెల్‌ ఛైర్‌పర్సన్‌ ఛాయా విరానీలు తలా రూ.కోటి రూపాయలు అపరాధ రుసుం చెల్లించాలని పేర్కొంది. నెలలోపు ఈ మొత్తాన్ని డిపాజిట్‌ చేయకపోతే నెల రోజుల పాటు జైలు శిక్ష అనుభవించాలని  ఆదేశించింది.
ఎరిక్సన్‌ తరఫున సీనియర్‌ న్యాయవాది దుష్యంత్‌ దవే వాదనలు వినిపించారు. ‘వారి వద్ద రఫేల్‌ కోసం డబ్బులు ఉంటాయి. ప్రతిష్ఠాత్మకమైన ప్రతి ప్రాజెక్టులో భాగస్వామి కావడానికి వారి వద్ద డబ్బు ఉంటుంది. మాకు చెల్లించడానికి మాత్రం ఉండదు. న్యాయస్థానం ఈ విషయాన్ని పరిగణలోకి తీసుకోవాలి’ అని దవే వాదనలు వినిపించారు. అనిల్‌ అంబానీ తరఫున సీనియర్‌ న్యాయవాది ముకుల్‌ రోహత్గీ వాదనలు వినిపించారు.